ભ્રષ્ટાચાર, મોંઘવારી હોય કે પછી જાતિવાદ, હિંસા હોય કે પછી મહિલા અત્યાચાર કે પછી આતંકવાદી હરકતો અથવા તો સરહદ પર સર્જાયેલો તણાવ આપણને દેશમાં આઝાદીનો શ્વાસ નથી લેવા દેતો. સવારમાં ઉઠતાંની સાથે જ આપણી આંખો સમક્ષ પહેલા સમાચાર એ આવી જાય છે કે, આજે દેશમાં આ વસ્તુ થઇ મોંઘી. પ્રજા હજું પેટ્રોલના મારને સહન કરી જ રહી હતી ત્યાં દિલ્હીમાં ડુંગળીના વધેલા ભાવે દિલ્હીના મધ્યમ અને ગરીબ વર્ગની સાદું ભોજન ખાવાની આઝાદી પર તરાપ મારી. એક તરફ દેશ વિકાસના પથ પર આગળ વધી રહ્યું છે તો બીજી તરફ આજ દેશના કહેવાતા લોક નેતાઓ દ્વારા એ હદે ભ્રષ્ટાચાર કરવામાં આવી રહ્યો છે કે સાચા ભારતીયનું શીશ શરમથી ઝુકી ગયું છે. દેશ એ હદે ભ્રષ્ટચારથી ખરડાયેલો છે કે વિકાસના પથ પર દેશ આઝાદીની પળ માણી રહ્યો નથી. આ તો એ બે બાબતો છે જે આપણને દરરોજ આંખોમાં ખુંચતી આવી છે અને સતત આપણને એ વાતનો અહેસાસ કરાવતી રહે છે કે જે આઝાદીની આપણે ઉજવણી કરી રહ્યાં છીએ એ માત્ર એક આભા છે.